
На основу члана 138. став 1. Устава Републике Србије[footnoteRef:1] и члана 31. став 2. Закона о Заштитнику грађана[footnoteRef:2] у поступку контроле законитости и правилности рада Министарства унутрашњих послова и Комесаријата за избеглице и миграције, поступајући по сопственој инивијативи, Заштитник грађана је  [1:  „Сл. гласник РС“ бр. 98/06.]  [2:  „Сл. гласник РС“ број 79/05 и 54/07.] 




У Т В Р Д И О 

Комесаријат за избеглице и миграције, ПЦ Прешево није обавестио Министарство унутрашњих послова да је шеснаест миграната који су премештени из Центра за азил у Тутину у Прихватни центар Прешево дана 3. 4. 2020. године самовољно напустило поступак прихвата и смештаја у објекат Прихватног центра Прешево, одакле су се упутили у непознатом правцу, чиме су поступили супротно Одлуци[footnoteRef:3] о привременом ограничавању кретања тражилаца азила и ирегуларних миграната смештених у центрима за азил и прихватним центрима у Републици Србији, усвојеној током проглашеног ванредног стања на територији Републике Србије.   [3:  ,,Сл. гласник РС“ број 32/2020] 


Припадници Министарства унутрашњих послова који су обављали премештај наведених лица из ЦА у Тутину у ПЦ Прешево су направили пропуст у раду због тога што су прекинули обављање свог службеног задатка пре него што су лица која су им поверена прошла поступак евидентирања и била примљена у ПЦ Прешево. 

Комесаријат за избеглице и миграције и Министарство унутрашњих послова доставили су Заштитнику грађана различите податке о времену премештаја шеснаест лица-миграната из Центра за азил Тутин до Прихватног центра Прешево дана 3. 4. 2020. године.

На овај начин, Комесаријат за избеглице и миграције, ПЦ Прешево и Министарство унутрашњих послова, ПУ Нови Пазар су пропустили да онемогуће слободно кретање лицима која могу бити носиоци вируса КОВИД-19 и повећали опасност од ширења заразне болести на територији Републике Србије. 

На основу Уставом и законом прописаних овлашћења, Заштитник грађана упућује Комесаријату за избеглице и миграције и Министарству унутрашњих послова следеће 


П Р Е П О Р У К Е

 I

Потребно је да Комесаријат за избеглице и миграције предузме све неопходне мере из своје надлежности како би се утврдило из којих разлога Прихватни центар Прешево није обавестио надлежне органе о нестанку шеснаест лица – миграната који су 3. 4. 2020. године премештену из Центра за азил Тутин у Прихватни центар Прешево. 


II

Комесаријат за избеглице и миграције и Министарство унутрашњих послова ће преиспитати, свако са своје стране,  из којих разлога је дошло до пропуста у њиховом раду приликом премештаја 16 лица – миграната из Центра за азил у Тутину до Прихватног центра Прешево и након тога доставити Заштитнику грађана прецизну информацију о тачном времену премештаја 3. 4. 2020. године, као и мерама предузетим поводом утврђених пропуста. 

III


Комесаријат за избеглице и миграције и Министарство унутрашњих послова ће спровести одговарајуће мере како би обезбедили да се убудуће  њихови запослени у потпуности придржавају прописа донетих у циљу сузбијања епидемија и заштите од ширења заразних болести на територији Републике Србије. 

Комесаријат за избеглице и миграције као и Министарство унутрашњих послова обавестиће Заштитника грађана о поступању по овим препорукама у року од 15 дана од дана достављања.


Разлози


Заштитник грађана је, поступајући по сопственој иницијативи, а на основу информација које је добио од Београдског центра за људска права, покренуо поступке контроле[footnoteRef:4] законитости и правилности рада МУП-а и Комесаријата за избеглице и миграције. Наиме, према информацијама које су достављене Заштитнику грађана, група избеглица и миграната пореклом из Алжира, Марока и Ирана  се, путем апликације whatsApp, обратила Београдском центру за људска права наводећи да су на незаконит начин протерани са територије Републике Србије, тако што су из Центра за азил Тутин, где су боравили, службеним возилом одвезени до границе Републике Србије и Републике Северна Македонија одакле су  протерани на територију Северне Македоније.  [4:  Акти Заштитника грађана дел. број 12579 и дел. број 13571] 


Комесаријат за избеглице и миграције[footnoteRef:5] је у својим изјашњењима која су достављена Заштитнику грађана указао да су наведена лица од стране полицијских службеника доведена у Центар за азил у Тутину након што је Влада Републике Србије донела Одлуку[footnoteRef:6] о привременом ограничавању кретања тражилаца азила и ирегуларних миграната смештених у центрима за азил и прихватним центрима у Републици Србији. Према наводима Комесаријата, наведена лица нису поштовала правила кућног реда и боравка у центру за азил (предочено је да су конзумирали психоактивне супстанце, вршили провале и пљачке, физички нападала запослене у Центру, раднике обезбеђења и становнике центра). Због оваквог понашања група од 16 лица је 3. 4. 2020. године из Центра за азил Тутин пребачена у Центар за азил Прешево. Транспорт лица су вршили полицијски службеници ПУ Нови Пазар. Потврду о премештају лица је издао ЦА Тутин истог дана[footnoteRef:7].  [5:  Акти Комесаријата бр. 019-1586/1 од 30. 4. 2020. године и бр. 019-1586/1 од 15. 7. 2020. године]  [6:  ,,Сл. гласник РС“ број 32/2020]  [7:  број Потврде 01/2020 од 3. 4. 2020. године] 


Према наводима Комесаријата, око 14 часова тог дана полицијски службеници су наведена лица оставила на капији прихватног центра у Прешеву због спровођења мера заштите и превенције од ширења епидемије КОВИД-19, што иначе није процедура. Поменутом Одлуком Владе Републике Србије од 16. 3. 2020. године обезбеђивање центара за азил и прихватних центара вршила је, током проглашеног ванредног стања,  Војска Србије. Свих 16 лица која су 3. 4. 2020. године премештена из Центра за азил у Тутину у ПЦ Прешево су напустила простор испред центра пре спровођења процедуре евидентирања, због чега нису евидентирани у бази корисника ПЦ Прешево након напуштања ЦА Тутин. Наведена лица су простор испред ПЦ Прешево напустила у року од пола сата од доласка на капију Прихватног центра односно док су запослена лица у Прихватном центру припремала документацију за евидентирање и предузимање неопходних епидемиолошко- санитарних мера која су била на снази. Прихватни центар Прешево је редовном службеном комуникацијом обавестио надлежну службу Комесаријата за избеглице о томе да су лица самоиницијативно напустила прихватни центар.  

Према изјашњењу[footnoteRef:8] Министарства унутрашњих послова, проистиче да су полицијски службеници ПУ Нови Пазар, ПС Тутин, дана 3. 4. 2020. године, у времену од 13,00 до 21, 00 часа извршили спровод 16 лица - миграната од ЦА Тутин до ПЦ Прешево где су исти предати надлежним лицима у центру. Полицијски службеници ПУ у Новом Пазару нису имали никакве даље контакте са лицима из Комесаријата за избеглице и миграције и ПЦ Прешево, нити их је Комесаријат контактирао тим поводом.   [8:  акти МУП-а бр. 072/3-65/20-2 од 9. 6. 2020. године и 072/3-65/20-12 од 11. 8. 2020. године] 




*****


Приликом утврђивања недостатака у раду Министарства унутрашњих послова и Комесаријата за избеглице и миграције, Заштитник грађана руководио се одредбама Устава Републике Србије, Закона о полицији[footnoteRef:9], Закона о заштити становништва од заразних болести[footnoteRef:10] и Одлуке  о привременом ограничавању кретања тражилаца азила и ирегуларних миграната смештених у центрима за азил и прихватним центрима у Републици Србији.   На основу спроведеног поступка надзора наведених органа управе утврђено је следеће чињенично стање: [9:  "Сл. гласник РС", бр. 6/2016, 24/2018 и 87/2018]  [10:  "Сл. гласник РС", бр. 15/2016 и 68/2020] 


Дана 1. 4. 2020. године ПУ Нови Пазар ПС Тутин обратио се управник ЦА у Тутину захтевом да се одређени број миграната премести у ПЦ у Миратовцу. ЦА Тутин је након тога 3. 4. 2020. године ПУ Нови Пазар доставио потврду о премештају лица из ЦА Тутин у ПЦ Прешево у којој су наведени лични подаци 16 лица чији премештај треба спровести. Поступајући по наведеном захтеву полицијски службеници ПУ Нови Пазар су истог дана, 3. 4. 2020. године, извршили спровод 16 наведених лица из ЦА Тутин у ПЦ Прешево. Заштитник грађана није био у могућности да тачно утврди време у коме је извршен премештај наведених лица и тачан моменат када су она стигла до ПЦ Прешево, будући да су Министарство унутрашњих послова и Комесаријат за избеглице и миграције о томе доставили различите податке овом органу. Према изјашњењу Комесаријата, мигранти су кренули из ЦА Тутин у 8,00 часова и стигли у Прешево након 6 сати вожње, око 14,00 часова, док Министарство унутрашњих послова наводи да је њихов премештај спроведен у периоду од 13,00 до 21,00 часова. 

Полицијски службеници нису са мигрантима које су били задужени да спроведу у ПЦ Прешево ушли на простор прихватног центра, већ су наведена лица оставили пред капијом центра, након чега су се вратили у Нови Пазар. Наведена група миграната је остављена да чека на простору испред ПЦ Прешево док запослена лица у прихватном центру припреме документацију за њихово евидентирање и предузимање неопходних епидемиолошко-санитарних мера које су биле на снази током ванредног стања изазваног епидемијом вируса КОВИД-19. Међутим, мигранти чији је премештај организован нису сачекали да започне процедура њиховог прихвата и смештаја, већ су напустили простор испред ПЦ Прешево пре спровођења наведене процедуре. О овоме је ПЦ Прешево редовном службеном комуникацијом обавестио надлежну службу Комесаријата за избеглице и миграције, али ни Комесаријат ни ПЦ Прешево нису након тога предузели било какве активности у циљу њиховог враћања у прихватни центар. 

Полицијски службеници ПУ Нови Пазар који су спроводили премештање групе миграната из ЦА Тутин у ПЦ Прешево начинили су пропуст у раду због тога што нису сачекали да се оконча поступак евидентирања наведених лица у прихватном центру пре него што су се вратили у Нови Пазар. Ово не само због тога што су била у питању лица којима је Одлуком Владе РС ограничена слобода кретања и која су била поверена њима на чување до смештаја у ПЦ Прешево, већ и због тога што би у случају да ПЦ Прешево одбије да прихвати на смештај неке од њих, полицијски службеници били обавезни да се побрину за њихов повратак у ЦА Тутин. Стога је њихова дужност била да испрате до краја процедуру прихвата премештених лица у ПЦ Прешево пре повратка у Нови Пазар. 

Такође, имајући у виду да је Одлуком о привременом ограничавању кретања тражилаца азила и ирегуларних миграната смештених у центрима за азил и прихватним центрима у Републици Србији наведеним категоријама лица привремено забрањено напуштање центара за азил и прихватних центара, изузев у оправданим случајевима уз посебну дозволу Комесаријата за избеглице и миграције, чије важење је временски ограничено, Комесаријат за избеглице и миграције, ПЦ Прешево је био обавезан да надлежним органима, односно Министарству унутрашњих послова, пријави одлазак наведених лица. ПЦ Прешево је био дужан да поступи на наведени начин због тога што су била у питању лица која у се налазила у евиденцији Комесаријата, тачније била су смештена у ЦА Тутин, и због тога што ни једном од тих лица није издата дозвола за напуштање прихватног центра. 

Пропусти у раду оба органа, и Комесаријата за избеглице и миграције и Министарства унутрашњих послова, нарочито су озбиљни када се има у виду да је Одлука о привременом ограничавању кретања тражилаца азила и ирегуларних миграната смештених у центрима за азил и прихватним центрима у Републици Србији донета у циљу „заштите од ширења заразних болести на територији Републике Србије, спречавања неконтролисаног кретања лица која могу бити носиоци вируса и самовољног напуштања центара за азил и прихватних центара“. Чињеница да је свим овим лицима и поред изричите забране олако омогућена слобода кретања, с једне стране, као и да су остављена да се сама о себи старају у условима ванредног стања, с друге стране, показује да је постојала недовољна свест о озбиљности ситуације и неопходности придржавања мера које су прописане у циљу сузбијања епидемије заразне болести КОВИД-19 код запослених у Министарству унутрашњих послова и Комесаријату за избеглице и миграције који су поступали у конкретном случају. 

На основу свих утврђених чињеница и околности, Заштитник грађана је утврдио пропусте правилности и законитости рада Министарства унутрашњих послова и Комесаријата за избеглице и миграције, па сагласно члану 31. став 2. Закона о Заштитнику грађана, упућује препоруке ради отклањања уочених недостатака у раду, као и циљу унапређења рада органа управе и спречавања сличних пропуста у будућности.   


	ЗАШТИТНИК ГРАЂАНА

